ભારતમાં હાલ કારખાનાઓમાં કામ કરતા કામદારોનાં સલામતી અને આરોગ્યના રક્ષણ માટે ફેક્ટરી એક્ટ છે પણ ફાયર બ્રિગેડ જેવી સેવાઓમાં લાગેલા કામદાર કર્મચારીઓની સલામતી અને આરોગ્યના રક્ષણ માટે હજુ કાયદો નથી. ફોટા ધોવાનું કામ કરતી દુકાનો કલર લેબ કહેવાતી અને તે ફેક્ટરી ગણાતી નહી. આજે અનેક શોપિંગ સેન્ટરોમાં લોહી-પેશાબ અને બીજા નમૂનાઓ તપાસવાની લેબોરેટરીઓ ચાલે છે અને તેમાં અનેક રસાયણો વપરાતા હોય છે તે પણ સેવાક્ષેત્રમાં આવે. એવું જ એક્સ-રે, સીટી સ્કેન અને એમઆરઆઈ સેન્ટરોનું. જાન્યુઆરી ૨૦૧૮મા રાજેશ મારું નામના દર્દીનો સગો એમઆરઆઈ મશીનમાં ખેચાઈ ગયો હતો અને મૃત્યુ પામ્યો હતો તે ઘટના ઘણાને યાદ હશે.